El diumenge 22 d'abril tindrà lloc la XI Cursa de la Dona
12 abril 2018

## El diumenge 22 d'abril tindrà lloc la XI Cursa de la Dona12 abril 2018Última actualització: 14 juliol 2025

![](../gestion/img/AO__4337-copia.jpg)  
  

La prova tindrà lloc el diumenge 22 d’abril a les 11:00 hores. L'eixida i concentració serà en l'avinguda de les Esclaves com en edicions anteriors. Seran 5.9 quilòmetres de recorregut pels carrers de Gandia i Benirredrà. Com a novetat, enguany la samarreta serà tècnica i va acompanyada d'una polsera solidària, que per als no participants estarà disponible la seua venda per 3 € que aniran destinats íntegrament al projecte solidari. I és que, a més del seu caràcter competitiu, social i participatiu, té un marcat caràcter solidari, destinant enguany la seua part social a l'associació “Rosa dels Vents”, col·lectiu que vetla per les dones maltractades, víctimes de la violència de gènere.

    Enguany també s’espera comptar amb una gran participació, ja que s'estima que torne a superar les 8.000 participants, consolidant-se com una de les curses populars més importants de la província de València. Segons Boscá, _“el que pretenem és fer una de les millors carreres d'Espanya, sent la inscripció més econòmica i que més percentatge dóna a projectes solidaris. Tot açò, gràcies a les col·laboracions, patrocinis, sponsors, la col·laboració de l'Ajuntament de Gandia i la Diputació de València”_. Així mateix, _“té com a objectiu principal la qualitat de vida i fer feliç a la gent”_. En definitiva, que l'esdeveniment no es limite a la carrera, sinó que siga una festa en la qual tothom gaudi.

    Per la seua banda, Izquierdo ha volgut destacar que _“la Cursa de la Dóna ja no és solament una carrera, sinó que ja ha traspassat les fronteres d'un mer esdeveniment esportiu, convertint-se en una festa de l'esport, una festa de les dones i que, a la vegada, genera en tot Gandia molt de moviment, que repercuteix positivament en el comerç i en l'hostaleria. Per açò l'Ajuntament vol aportar el seu gra d'arena des del departament de Comerç, el departament d'Igualtat i la regidoria de la dona”._ També ha destacat que _“enguany la recollida de dorsals s'ha traslladat al centre de la ciutat per a involucrar a tota Gandia en la festa que l'esdeveniment representa”_. A més, les dones inscrites podran accedir a descomptes especials que aplicaran les associacions de comerciants.

    Finalment, han volgut agrair la seua col·laboració als col·lectius implicats com l'associació de veïns de Benipeixcar, a Protecció Civil i a tot el voluntariat i membres del club d'atletisme Safor Delikia, que han treballat durant tot l'any perquè aquest esdeveniment siga un referent a nivell estatal. La regidora d'Esports ha animat la ciutadania perquè participe en l'esdeveniment eixint al carrer a participar de la festa i animar les corredores.

\-L'arreplega de dorsals i camisetes es farà en LA PLAÇA DEL PRADO els següents dies i horaris:

\-Divendres dia 20 d'abril, de 18:30 a 21:00

\-Dissabte dia 21 d'abril, 10:30 a 14:00 i de 17:00 a 21:00

Dia de la prova de 09.00 a 10.30 h. en la zona d´Eixida.

\-Caldrà presentar el D.N.I. o la fotocòpia d'este per a retirar el dorsal.